སྤྱིར་འཛམ་གླིང་ཐོག་རླབས་ཆེན་གྱི་རྩོམ་པ་པོ་ཞིག་ཡིན་ཚེ་ཆུང་ངུའི་དུས་ནས་མ་མྱོང་དགུ་ཐུག་ཀྱི་འཚོ་བ་སྐྱེལ་དགོས་བྱུང་བ་དང་།ནར་སོན་པའི་བརྒྱུད་རིམ་ཁྲོད་དུ་ཡང་ཀྱག་ཀྱོག་གི་ལམ་བུ་མང་པོ་བརྒྱུད་ནས་འཚོ་བའི་ཉམས་མྱོང་ཕུན་སུམ་ཚོགས་པོ་ཡོད་པ་ལྟར།ཚེ་རིང་དོན་གྲུབ་ཀྱི་གསར་རྩོམ་གྱི་འབྱུང་ཁུངས་ཀྱང་གང་གི་སྐྱིད་སྡུག་སྣ་ཚོགས་པའི་འཚོ་བའི་ཉམས་མྱོང་ཡིན་པ་ནི་ང་རང་ལོ་ན་ཧ་ཅང་ཕྲ་བའི་དུས་ནས་བཟུང་ཨ་ཕའི་ལག་རོགས་བྱས་ཏེ་དཀའ་སྡུག་གང་མང་མཐོང་།ང་ཚོའི་མགར་ཁར་ཡོང་མཁན་ཧ་ཅང་མང་ལ།དེ་ཚོའི་ཁྲོད་ན་བཅིངས་འགྲོལ་སྔོན་གྱི་རྐུན་མ་དང་བཅིངས་འགྲོལ་རྗེས་ཀྱི་ཇག་པསྤོབས་པ་ཆེ་བའི་གེ་སར་སྒྲུངབཤད་མཁན།མྰ་ཇག་གི་དམག་མི་གྲངས་མེད་བསད་མྱོང་བའི་དཔའ་བོ།སྙིང་རྗེ་སྤུ་ཙམ་ཡང་མེད་པའི་གསར་བརྗེ་ཨུ་ཡོན་ལྷན་ཁང་གི་ཀྲུ་རིན།ལུས་ཀྱི་དབང་རྩ་ཡོངས་རྫོགས་འདོད་རྔམ་གྱིས་གྲུབ་པའི་དཔོན་པོ་སོགས་ཡོད།མི་དེ་དག་གམ་དེ་ཚོས་བཤད་པའི་གཏམ་རྒྱུད་ནི་རྗེས་སུ་ཤེས་མེད་ཚོར་མེད་ངང་ངའི་སྒྲུང་གཏམ་ནང་གི་མི་སྣ་དང་འཛད་མཐའ་མེད་པའི་གསར་རྩོམ་གྱི་རྒྱུ་ཆར་གྱུརཞེས་པ་དང་།ཆབ་བྲག་མགོན་པོ་སྐྱབས་ཀྱིསཁོང་གིས་བྱིས་དུས་སུ་ཨ་ཕའི་མགར་ཁང་ནས་མི་མང་པོ་མཐོང་ཞིང་གཏམ་སྣ་ཚོགས་ཐོས་པ་དང་གནག་རྫིའི་སྐྱིད་སྡུག་མྱངས་པ།དེ་ནས་སློབ་གྲྭ་རིམ་པར་འགྲིམས་པ་དང་།རྒྱལ་ཁབ་ཕྱི་ནང་གི་བརྩམས་ཆོས་མང་དུ་བཀླགས་པ།ལས་ཁུངས་དང་ལས་གནས་དུ་མ་སྤོར་བ་སོགས་ཀྱིས་ཁོང་ལ་འཚོ་བའི་ཁ་སྐ་མངར་སྐྱུར་གྱི་མྱོང་ཚོར་འདྲ་མིན་དང་སྤྱི་ཚོགས་འཕོ་འགྱུར་གྱི་ཡ་མཚན་ལྟད་མོ་མང་པོ་ཞིག་ཐོབ་ཡོད་པ་གོར་མ་ཆག་ལ།དེ་དག་ལས་ཁོང་གི་འཇིག་རྟེན་དང་མི་ཚེར་ལྟ་བའི་དབང་སྒོ་ཇེ་རྣོ་དང་བསམ་གཞིགས་ཀྱི་དྲི་བ་ཇེ་མང་།སྨྲ་འདོད་ཀྱི་འདུན་པ་ཇེ་དྲག་ཏུ་སོང་བའང་གདོན་མི་ཟ་སྟེ།གསར་རྩོམ་གྱི་མ་རྒྱུ་དེ་དག་ལ་བརྟེན་ནས་ཁོང་ནི་བོད་ཀྱི་རྩོམ་རིག་གསར་བའི་གར་སྟེགས་ཀྱི་གསར་རྩོམ་ལས་རྒྱུན་མི་ལོ་སུམ་ཅུར་ཉེ་བ་སྟེ་ད་རེག་ཏུ་སྐྱོང་ནུས་ཉུང་ཉུང་ཁྲོད་ཀྱི་གཅིག་ཏུ་གྲུབ་པ་ཡིན་ཚོད་འདུག་སྙམ་མོཞེས་པས་ར་སྤྲོད་བྱ་ཐུབ།